Virki og ábyrgd hjá nevndarlimum í fakfeløgum Skeiðið gevur luttakarunum innlit í løgfrøðiliga grundarlagið hjá einum fakfelag, serliga við atliti til uppgávur og ábyrgd hjá nevndarlimum umframt dagliga virksemi í fakfelagnum. Greitt verður eisini frá fráfaringaravtalum á almenna arbeiðsmarknaðinum. Avgerðir hjá dómstólum og konkret dømi verða gjøgnumgingin. Uppsøgn av lønmóttakarum Serligt skeið, sum bert snýr seg um mannagongdina, tá løntakarar verða uppsagdir á tí almenna og privata arbeiðsmarknaðinum, serliga við atliti at rættindum løntakarans. Avgerðir hjá dómstólum og Løgtingsins Umboðsmanni verða gjøgnumgingnar. Fyrisitingarrættur Gjøgnumgongd av fyrisitingarligum lógarreglum og reglum um góðan fyrisitingarsið, serliga við atliti at rættindum hjá alment settum løntakarum. Avgerðir hjá dómstólum og Løgtingsins Umboðsmanni verða gjøgnumgingnar. Sáttmálatingingar Skeiðið gevur innlit í mannagongdina í sambandi við sáttmálasamráðingar. Greitt verður frá nøkrum av teimum viðurskiftum, sum kunnu hava eina jaliga ella neiliga ávirkan á møguleikan fyri at fáa samráðingarmótpartin at góðtaka sáttmálakrøv. Reglur um álitisfólk Skeiðið gevur innlit í tey rættindi og tær skyldur, álitisfólk hava, við serligum atliti at uppgávunum og viðurskifunum millum álitsifólk og starvsfelagar, álitisfólk og fakfelagið og álitisfólkið og arbeiðsgevaran. Kollektivur arbeiðsrættur Skeiðið gevur innlit í skrivaðar og óskrivaðar reglur um partarnar á tí privata og almenna arbeiðsmarknaðinum, um sáttmálar, sáttmálaslit, seming, arbeiðssteðg og rættarviðgerð. Skeiðið er ætlað øllum aktørum og pørtum á arbeiðsmarknaðinum. Tænastumenn Skeiðið gevur innlit í allar reglur um skyldur, rættindi og serstøðu hjá tænastumonnum, herundir um tænastumannakanningar og uppsøgn. Starvsmannalógin og frítíðarlógin Ásannandi at løgtingslóg um starvsmenn og løgtingslóg um frítíð við løn hava eina serstøðu sum sera nógv brúktar og týdningamiklar á arbeiðsmarknaðinum, hava vit gjørt eitt skeið, sum intensivt viðgerð øll viðurskifti í hesum lógum niður í smálutir. Dómsstólsskipanin, gerðarrættir og umboðsmenn Skeiðið gevur luttakarunum innlit í rættarskipanina og gerðarrættarskipanina. Greitt verður frá mannagongdina, tá mál verður lagt fyri rættin, fasta gerðarættin, annan gerðarættin ella fyri Løgtingsins Umboðsmann. Advokatvirkið bjóðar øllum skeið, sum dagliga virka innan vinnulívið. Skeiðini eru ætlað teimum, sum taka avgerðir, sum sum hava løgfrøðiligar avleiðingar fyri fyritøkuna og viðskiftafólk hennara.